ಸಿಕ್ಕ 5 ಲಕ್ಷ ಮೌಲ್ಯದ ಆಭರಣಗಳನ್ನು ವಾಪಸ್ ನೀಡಿದ್ರು ಪೇದೆಗಳು

ಕಲಬುರಗಿ: ರೈಲು ನಿಲ್ದಾಣದಲ್ಲಿ ಲಕ್ಷಾಂತರ ಮೌಲ್ಯದ ಚಿನ್ನಾಭರಣ ಕಳೆದುಕೊಂಡ ಮಹಿಳೆಗೆ ಆರ್.ಪಿ.ಎಫ್ ಪೊಲೀಸರು ಸಹಾಯ ಮಾಡಿರುವ ಘಟನೆ ಕಲಬುರಗಿಯ ರೈಲ್ವೆ ನಿಲ್ದಾಣದಲ್ಲಿ ನಡೆದಿದೆ.

ವಾಡಿ ಮೂಲದ ಮಹಿಳೆ ಕಲಬುರಗಿ ರೈಲು ನಿಲ್ದಾಣದಿಂದ ವಾಡಿಗೆ ಹೋಗಲು ಆಗಮಿಸಿ ಬ್ಯಾಗನ್ನು ನಿಲ್ದಾಣದಲ್ಲಿಯೇ ಬಿಟ್ಟು ಹೋಗಿದ್ದಾರೆ. ಅದರಲ್ಲಿ 150 ಗ್ರಾಮ ಚಿನ್ನ ಮತ್ತು ಟ್ಯಾಬ್ ಸೇರಿದಂತೆ 5 ಲಕ್ಷ ಬೆಲೆ ಬಾಳುವ ವಸ್ತುಗಳಿದ್ದವು. ರೈಲು ಹೋದ ಕೆಲ ಕ್ಷಣಗಳ ನಂತರ ಆರ್.ಪಿ.ಎಫ್ ಪೇದೆಗಳಾದ ರವಿ ಮತ್ತು ಚೌವ್ಹಾಣ ಆ ಬ್ಯಾಗ್ ಸಿಕ್ಕಿದೆ.

ಕೂಡಲೇ ಅದರಲ್ಲಿರುವ ಟ್ಯಾಬ್ ಮೂಲಕ ಆಕೆಯ ಪತಿ ಮೊಹ್ಮದ್ ಆಸಿಫ್ ಅವರಿಗೆ ಕರೆ ಮಾಡಿ ಬ್ಯಾಗ್ ಸಿಕ್ಕ ಮಾಹಿತಿ ನೀಡಿದ್ದು, ನಂತರ ಪರಿಶೀಲನೆ ಮಾಡಿ ಚಿನ್ನಾಭರಣ ಸೇರಿದಂತೆ ಎಲ್ಲ ವಸ್ತುಗಳನ್ನು ಮರಳಿ ಅವರಿಗೆ ಹಸ್ತಾಂತರಿಸಿದ್ದಾರೆ. ಈ ಮೂಲಕ ಕಲಬುರಗಿಯ ಆರ್.ಪಿ.ಎಫ್ ಪೊಲೀಸರು ಮಾನವೀಯತೆ ಮೆರೆದಿದ್ದಾರೆ.